Olavi Vuorisalo

Paavo Olavi Vuorisalo (5. huhtikuuta 1933 Kuusisto – 11. joulukuuta 2024 Naantali) oli suomalainen keskimatkojen juoksija. Hän alitti ensimmäisenä suomalaisena neljän minuutin rajan mailin juoksussa. Vuorisalo kuului 1950-luvulla kuuluisaan suomalaiseen keskimatkojen Olavi-trioon Salonen, Salsola, Vuorisalo.

Urheilu-ura
Vuorisalon uralla Melbournen olympialaisista rannalle jääminen oli kova pala. Olympialaiset olivat poikkeukselliseen myöhään marraskuun lopulla ja joulukuun alussa 1956. Syksy Vuorisalolla meni aiempaan nähden alavireisesti.Hannus Olaveihin Suomi luotti, s. 47–50. Lisäksi suhde sen aikaiseen SUL:n päävalmentajaan Armas Valsteeseen sisälsi molemmin puolin jännitteitä. Niinpä Valste SUL:n edustajana ei puoltanut Vuorisalon valintaa olympiajoukkueeseen.Hannus Olaveihin Suomi luotti, s. 137.

Olympiavuosi 1956 oli Vuorisalolle pettymys, mutta seuraavasta vuodesta 1957 tuli urheilullisesti menestyksellinen useine henkilökohtaisine ennätyksineen. Turun urheilupuistossa 11. heinäkuuta 1957 suomalaiset keskimatkat juoksijat tekivät historiaa. Vuorisalo sijoittui kolmanneksi 1 500 metrin juoksussa, jossa Olavi Salsola ja Olavi Salonen juoksivat maailmanennätyksen 3.40,2 – Vuorisalon aika oli 3.40,3. Hannus Olaveihin Suomi luotti, s. 58–67. Kuparivuoren urheilukentällä Naantalissa 7. elokuuta 1957 järjestetyissä kilpailuissa Vuorisalo juoksi ensimmäisenä suomalaisena ja koko maailman 16:ntena juoksijana mailin juoksun alle neljässä minuutissa eli niin sanotun haamumailin ajalla 3.59,1. Aikaisemmin maailmanennätyksen tehnyt Derek Ibbotson juoksi myös kisoissa ja voitti kilpailun Vuorisalon jäädessä toiseksi. Yleisöä oli yli 6 000, heidän joukossaan presidentti Urho Kekkonen..

Olavi Vuorisalo sijoittui Tukholman EM-kisoissa 1958 viidenneksi 1 500 metrin juoksussa. Odotukset paremmasta menestyksestä olivat silloin olemassa, koska Vuorisalo voitti oman alkueränsä kaikkeaan yrittämättä.Hannus Olaveihin Suomi luotti, s. 83–85. Rooman olympiakisoissa 1960 hän jäi alkuerässään kymmenenneksi.Hannus Olaveihin Suomi luotti, s. 97–98.

Olavi Vuorisalo edusti Naantalin Löylyä. Rooman vuoden 1960 olympiaedustuksen ja Tukholman vuoden 1958 EM-kisaedustuksen lisäksi Vuorisalo edusti Suomea kaikkiaan 28 maaottelussa vuosina 1953–1964.Martiskainen Suomi voittoon – kansa liikkumaan, s. 492. Vuorisalo voitti SM-kultaa 1 500 metrillä viidesti ja maastojuoksussa kerran. Kaikkiaan Vuorisalo alitti 4 minuuttia 1 500 metrillä 16 perättäisenä kesänä 1952–1967.Hannus Olaveihin Suomi luotti, s. 127. Vuorisalo valittiin Suomessa vuoden urheilijaksi 1957. Samana vuonna hänet valittiin voittajaksi Viikkosanomat-lehden vuosittaisessa ”Suosituin suomalainen” -lukijaäänestyksessä.Hannus Olaveihin Suomi luotti, s. 75–76. Uransa jälkeen Vuorisalo oli tekemisissä yleisurheilun kanssa muun muassa 1980-luvun puolivälissä Suomen mestaruuksia voittaneen Raision Kuulan 4 × 1 500 metrin viestijoukkueen taustavaikuttajana. Joukkueessa juoksivat muun muassa Raimo Karsikas, Lars Sörensen ja Ilpo Kuusela.Hannus Olaveihin Suomi luotti, s. 136–137.

Hänet valittiin uransa jälkeen Naantalissa vuoden unikeoksi 1996. Hänen veljensä Tauno Vuorisalo voitti nuorten SM-kultaa 3 000 metrin ja miesten SM-hopeaa 4 × 1 500 metrin juoksussa.

Työuran Vuorisalo teki Naantalissa. Hän toimi Naantalin yhteiskoulun vahtimestarina vuoteen 1962 ja sen jälkeen 26 vuotta Naantalin palolaitoksen palveluksessa ja jäi eläkkeelle 55-vuotiaana vuonna 1988.Hannus Olaveihin Suomi luotti, s. 121.

Saavutuksia
 EM-kisoissa viides 1 500 metrillä Tukholmassa 1958
 SM-kultaa 1 500 metrillä 1955–1958 ja 1964 sekä maastojuoksussa 1957
 SM-hopeaa 1 500 metrillä 1959–1961 ja 4 × 1 500 metrillä 1958

Parhaat tulokset
Hannus Olaveihin Suomi luotti, s. 171–172.
 400 metriä: 49,2 (1958)
 800 metriä: 1.48,3 (1957)
 1 000 metriä: 2.19,4 (1958)
 1 500 metriä: 3.40,3 (1957)
 maili: 3.59,1 (1957)
 2 000 metriä: 5.14,6 (1956)
 3 000 metriä: 8.04,2 (1958)
 2 mailia: 8.38,8 (1957)
 5 000 metriä: 14.01,6 (1958)
 10 000 metriä: 31.54,0 (1960)

 Lähteet 




 Viitteet 

Luokka:Suomalaiset keskimatkojen juoksijat
Luokka:Vuonna 1933 syntyneet
Luokka:Vuonna 2024 kuolleet